รัฐบาลเชิญชวนประชาชนร่วมกิจกรรมเนื่องในโอกาสวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง 12 สิงหาคม 2562
?นางพัชราภรณ์ อินทรียงค์ ปลัดสำนักนายกรัฐมนตรี กล่าวว่า  รัฐบาลเตรียมจัดกิจกรรมเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสวันเฉลิมพระชนมพรรษา อย่างสมพระเกียรติ โดยมีกรอบแนวทางการจัดกิจกรรมต่าง ๆ ทั้งในส่วนกลาง ส่วนภูมิภาค และต่างประเทศ โดยวันที่ 12 สิงหาคม 2562 มีพิธีทำบุญตักบาตรถวายพระราชกุศล พระสงฆ์และสามเณร จำนวน 488 รูป เวลา 07.15 น. ที่ท้องสนามหลวง ซึ่งสิ่งของตักบาตร จะนำไปบริจาคให้สถานสงเคราะห์ และถวายวัดที่ขาดแคลนต่อไป         จากนั้นจะมีพิธีถวายพานพุ่มเครื่องราชสักการะ ในเวลา 17.00 น. และต่อด้วย พิธีจุดเทียนถวายพระพรชัยมงคลในเวลา 19.30 น. ส่วนกลาง โดยนายกรัฐมนตรีเป็นประธาน ส่วนภูมิภาคให้ทุกจังหวัดดำเนินการจัดพิธี ณ ศาลากลางจังหวัด หรือสถานที่ที่เหมาะสม รวมถึงในต่างประเทศ สถานเอกอัครราชทูตและสถานกงสุลดำเนินการจัดพิธีตามความเหมาะสม        ปลัดสำนักนายกรัฐมนตรี กล่าวด้วยว่า รัฐบาลยังกำหนดจัดกิจกรรมบำเพ็ญสาธารณประโยชน์เพื่อถวายพระราชกุศล คือ กิจกรรมจิตอาสาช่วยเหลือผู้พิการทางสายตา ในวันพุธ ที่ 14 สิงหาคม เวลา 09.00 น. ที่มูลนิธิช่วยคนตาบอดแห่งประเทศไทย ในพระบรมราชินูปถัมภ์ ถนนราชวิถี โดยมีนายกรัฐมนตรีเป็นประธาน ซึ่งกิจกรรมประกอบด้วย การรับฟังบรรยายสรุปทำสมุดเขียนอักษรเบรลล์ร่วมกับเด็กพิการทางสายตา จัดเลี้ยงอาหารกลางวัน มอบสิ่งของใช้ส่วนตัว และกิจกรรมแข่งกีฬาชักเย่อและฟุตบอลระหว่างคณะรัฐมนตรีร่วมกับนักเรียนชั้นมัธยมศึกษาปีที่ 1 - 6         สำหรับหน่วยงานต่าง ๆ ทั้งภาครัฐ และเอกชนสามารถมีส่วนร่วมในการจัดกิจกรรมบำเพ็ญสาธารณประโยชน์เพื่อถวายพระราชกุศล เช่น การเลี้ยงอาหารกลางวันแก่ผู้ด้อยโอกาส และคนชรา หรือกิจกรรมสาธารณประโยชน์ หรือการกุศลอื่น ๆ ได้ตามความเหมาะสม ?        ในโอกาสอันเป็นมหามงคลนี้ รัฐบาลขอเชิญชวนหน่วยงานภาครัฐ ภาคเอกชน และประชาชน ประดับธงชาติ ธงตราสัญลักษณ์พระราชพิธีบรมราชาภิเษก พุทธศักราช 2562 และธงอักษรพระนามาภิไธย สก ตามอาคารสถานที่ของหน่วยงานภาครัฐและภาคเอกชน และตามอาคารบ้านเรือนของประชาชน รวมทั้งจัดที่สำหรับลงนามถวายวายพระพรชัยมงคล และร่วมกิจกรรมต่าง ๆ ที่จัดขึ้น เพื่อเฉลิมพระเกียรติและแสดงความจงรักภักดีโดยพร้อมเพรียงกัน         นอกจากนี้ ขอเชิญชวนประชาชนร่วมพิธีจุดเทียนถวายพระพรชัยมงคล ณ ท้องสนามหลวง และร่วมรับเสด็จฯ พระบาทสมเด็จพระวชิรเกล้าเจ้าอยู่หัว เสด็จพระราชดำเนินไปในการพระราชพิธีทรงบำเพ็ญพระราชกุศล ในพระบรมมหาราชวัง ในโอกาสนี้ด้วย